PHP kézikönyv
Előző |  | Következő

# CXLII. Munkamenet kezelő függvények

A PHP munkamenet kezelése lehetővé teszi adatok megőrzését az egymást követő oldal lekérdezések között. Ez képessé tesz még testreszabhatóbb oldalak készítésére.

Ha ismered a PHPLIB munkamenet kezelését, sok hasonlóságot fogsz felfedezni a PHP munkamenet kezelő függvényeit illetően.

Minden webhelyedre látogató egy-egy egyedi azonosítót kap, az úgynevezett munkamenet azonosítót (session azonosítót). Ez vagy egy sütiben (cookie) tárolódik a látogató gépén, vagy az URL-ben közlekedik oldalról oldalra.

A munkamenet támogatás lehetővé teszi tetszőleges számú változó megőrzését a PHP oldal lekérdezések között. Ha egy látogató érkezik webhelyedre, háromféleképpen kezdődhet el, vagy folytatódhat a munkamenete. Mindhárom esetben a PHP egy munkamenet azonosító érkezését várja. Ha nem érkezik, új munkamenetet indít.

Ha a session.auto_start be van kapcsolva, a PHP automatikusan megkezdni / folytatja a munkamenetet. Ha ez nincs bekapcsolva, akkor közvetlenül a session_start() függvénnyel, vagy közvetve a session_register() függvénnyel tudod a munkamenetet folytatni / megkezdeni. Ha egy érvényes azonosító érkezett, a korábban beállított munkamenet környezet visszaállításra kerül.

Minden a munkamenethez rendelt változó szerializálódik a PHP oldal futásának befejeződésekor. A nem definiált, de munkamenethez rendelt változók a későbbi folytatásokban nem jönnek újból létre.

A track_vars és register_globals ini beállítások befolyásolják a munkamenet változók tárolásának és visszaállításának módját.

> Megjegyzés: A PHP 4.0.3 verziótól kezdve a track_vars mindig be van kapcsolva, kikapcsolására nincs mód.

> Megjegyzés: A 4.1.0 verziótól kezdve a $_SESSION szuperglobális változó rendelkezésre áll, csakúgy mint a $_POST, $_GET, $_REQUEST és így tovább. A $HTTP_SESSION_VARS változótól eltérően a $_SESSION mindig elérhető (szuperglobális). Ezért a global kulcsszóval nem szabad egyűtt használni a $_SESSION változót.

Ha a track_vars be van kapcsolva, és a register_globals ki van kapcsolva, csak a $HTTP_SESSION_VARS asszociatív tömb elemei a munkamenet változók. A visszaállított munkamenet változók is csak a $HTTP_SESSION_VARS tömbben lesznek megtalálhatóak.

Példa 1. Változó bejegyzése a munkamenetbe a track_vars bekapcsolt állapotában.

`<?php session_start(); if (isset($HTTP_SESSION_VARS['szamlalo'])) { $HTTP_SESSION_VARS['szamlalo']++; } else { $HTTP_SESSION_VARS['szamlalo'] = 0; } ?>`

A $_SESSION változó használata (vagy a $HTTP_SESSION_VARS változó használata PHP 4.0.6 vagy régebbi verzió esetén) javasolt biztonsági és olvashatósági szempontok miatt. A $_SESSION vagy $HTTP_SESSION_VARS használatával nincs szükség a session_register()/session_unregister()/session_is_registered() függvényekre. A programozók éppen úgy dolgozhatnak a munkamenet változókkal, mint a "normális" változókkal.

Példa 2. Változó bejegyzése a munkamenetbe a $_SESSION tömbbel.

`<?php session_start(); // Használd a $HTTP_SESSION_VARS tömböt PHP 4.0.6 vagy régebbi verzióban if (!isset($_SESSION['szamlalo'])) { $_SESSION['szamlalo'] = 0; } else { $_SESSION['szamlalo']++; } ?>`

Példa 3. Változó bejegyzés törlése a $_SESSION tömbbel.

`<?php session_start(); // Használd a $HTTP_SESSION_VARS tömböt PHP 4.0.6 vagy régebbi verzióban unset($_SESSION['szamlalo']); ?>`

Ha a register_globals be van kapcsolva, akkor minden globális változó lehet munkamenet változóként regisztrálva, és a munkamenet későbbi folytatásaiban is létre fognak jönni globális változókként a bejegyzett változók. Mivel ebben az esetben a PHP-nek tudnia kell, hogy mely globális változók bejegyzett munkamenet változók is egyben, a programozónak a session_register() függvényt kell használnia. Emlékeztetőként a $HTTP_SESSION_VARS/$_SESSION tömbök használatakor nincs szükség a session_register() függvényre.

Figyelem

Ha a $HTTP_SESSION_VARS/$_SESSION tömböt használod és kikapcsolod a register_globals beállítást, ne használd a session_register(), session_is_registered() és session_unregister() függvényeket.

Ha bekapcsolod a register_globals beállítást, a session_unregister() függvényt kell használnod, mivel a munkamenet változók globális változókban jelennek meg. A register_globals kikapcsolása javasolt mind biztonsági, mind teljesítmény szempontokból.

Példa 4. Változó bejegyzése a register_globals bekapcsolt állapota mellett.

`<?php if (!session_is_registered('szamlalo')) { session_register("szamlalo"); $szamlalo = 0; } else { $szamlalo++; } ?>`

Ha mind a track_vars, mind a register_globals beállítások be vannak kapcsolva, a globális változók és a $HTTP_SESSION_VARS/$_SESSION tömbök elemei ugynazokra az értékekre fognak mutatni a már bejegyzett változókat illetően.

Ha a programozó a session_register() függvényt használja munkamenet változók bejegyzésére, akkor ebben az esetben a $HTTP_SESSION_VARS/$_SESSION tömbökben nem fog megjelenni ez a változó a következő munkamenet folytatása előtt (azaz a következő PHP program futás előtt).

Kétféleképpen "közlekedhet" a munkamenet azonosító:

- Süti formájában

- URL / űrlap paraméterben

A munkamenetkezelő modul mindkét formát támogatja. A sütik optimálisak, de sajnos nem megbízhatóak (sokan nem fogadják a sütiket), ezért nem lehet rájuk biztonsággal építeni. A második módszer az azonosítót közvetlenül az URL-ekbe és űrlapokba helyezi.

A PHP képes ezutóbbi azonosító terjesztést átlátszóan végezni, ha az --enable-trans-sid opcióval fodítottad. Ha ezt az opciót bekapcsolod, a reltív URL-ekhez és űrlapokhoz automatikusan hozzáteszi a PHP a munkamenet azonosítót. Alternatív módszerként használhatod a SID konstanst, ami definiált, ha a kliens nem küldte vissza a megfelelő sütit. A SID vagy session_name=session_id (munkamenet név, munkamenet azonosító) formátumú, vagy egy üres karektersorozat.

A következő példa egy változó bejegyzést, és egy következő oldalra mutató link készítését mutatja,

Példa 5. Egy látogató által lehívott oldalak számlálása

`<?php
if (!session_is_registered('szamlalo')) {
session_register('szamlalo');
$szamlalo = 1;
}
else {
$szamlalo++;
}
?>
Üdv látogató, eddig <?php echo $szamlalo; ?> alkalommal
láttad ezt az oldalt.<p>
<?php
# Az <?php echo SID?> szükséges, hogy a munkamenet azonosítót
# megőrizzük abban az esetben is, ha a látogató nem fogadja
# a sütit. (<?=SID?> használható, ha a rövid tagek engedélyezettek)
?>
A továbblépéshez <A HREF="kovoldal.php?<?php echo SID?>">kattints ide</A>.`

A <?=SID?> nem szükséges, ha az --enable-trans-sid opcióval fordítottad a PHP-t.

> Megjegyzés: A nem relatív hivatkozások feltételezetten külső oldalakra mutatnak, ezért nem egészülnek ki automatikusan a SID-el. Komoly biztonsági problémákat okozna, ha a SID-ek elkerülnének egy másik kiszolgálóhoz.

A munkamenethez tartozó adatok állományokban tárolódnak. Ha adatbázisban, vagy más tároló eszközön szeretnéd rögzíteni a munkamenethez tartozó adatokat, a session_set_save_handler() függvényt kell használnod a saját tároló függvényeid bejegyzéséhez.

A munkamenet kezelő függvények számos beállítási lehetőséget biztosítanak, amiket a `php.ini` állományban helyezhetsz el. Egy rövid áttekintés következik.

- A session.save_handler beállítás adja meg a használt tárolás kezelőt, ami a munkamenet adatok elmentésére, és visszakeresésére szolgál. Az alapértéke files.

- A session.save_path beállítás az a paraméter, amit a tárolás kezelő megkap. Ha az alapértelmezett állomány kezelőt használod, ez a munkamenetek tárolására használt ideiglenes állományok könytárának elérési útja. Alapértelmezése /tmp. Ha a session.save_path mélysége több mint kettő, az automatikus szemét takarítás nem fog működni.

  Figyelem
  Ha ezt az értéket egy mindenki által olvasható könyvtárra állítod (mint az alapbeállítású `/tmp`), akkor a kiszolgálón lévő többi felhasználó el tudja kapni a munkameneteidet a könyvtárban lévő állományok neve és tartalma alapján.

- A session.name a munkamenet neve, amit a PHP a süti beállításakor, az URL / űrlap paraméterek felvételekor és a munkamenet folytatásakor használ. Csak alfanumerikus karaktereket tartalmazhat. Alapértéke PHPSESSID.

- A session.auto_start beállítás adja meg, hogy a PHP kezdjen-e / folytasson-e minden PHP oldal futattásnál automatikusan munkamenetet. Alapértéke 0 (kikapcsolt).

- A session.cookie_lifetime a beállított süti élettartalmát szabályozza másodpercekben megadva. A nulla érték azt jelenti, hogy "amíg a böngészőt be nem zárják". Alapértéke éppen 0.

- A session.serialize_handler a szerializáláshoz használt kezelő nevét adja meg. Jelenleg egy beépített PHP formátum (php néven) és egy WDDX formátum támogatott (wddx néven). A WDDX formátumhoz szükséges, hogy a WDDX támogatás a PHP-be legyen fordítva. Lásd WDDX. Alapértéke a beépített php kezelő.

- A session.gc_probability megadja, hogy mekkora valószínűséggel indul el a gc (garbage collection - szemétgyűjtés) az egyes PHP lekérdezésekkor. Az értéket százalékban kell megadni. Alapértéke 1.

- A session.gc_maxlifetime megadja, hogy hány másodperc elteltével tekinti a szemétgyűtjtő szemétnek, és eltakarítandónak a munkamenet adatokat.

- A session.referer_check azt a rész-karaktersorozatot tartalmazza, amit minden HTTP Referer fejlécben keresni szeretnél a munkamenetek még biztonságosabb azonosítása céljából. Ha a megadott rész-karaktersorozatot nem találja meg a PHP a Refererben, a küldött munkamenet azonosítót nem fogja elfogadni. Alapértéke az üres karaktersorozat.

- A session.entropy_file egy elérési utat határoz meg ahhoz az "állományhoz", amit a PHP külső entrópia forrásnak használ a munkamenet azonosító előállításakor. Ez lehet például /dev/random vagy /dev/urandom. Ezek sok Unix rendszeren elérhetőek.

- A session.entropy_length az olvasott byte-ok számát adja meg, amennyit a fent említett állományból olvas a PHP. Alapértéke 0 (kikapcsolt).

- A session.use_cookies határozza meg, hogy a PHP használ-e sütiket a munkamenet azonosító tárolására a kliens oldalon. Alapértéke 1 (engedélyezett).

- A session.use_only_cookies beállításával elérhető, hogy a PHP kizárólag süti útján érkezett munkamenet azonosítókkal törődjön. Alapértéke 0 (kikapcsolt, visszafele kompatibilitás miatt). Ezen beállítás engedélyezésével megelőzhetőek azon támadási formák, melyek a munkamenet azonosítók URL-ben való megadásával manipulálnak. Ez a beállítási lehetőség a PHP 4.3.0-ás változatától vehető használatba.

- A session.cookie_path azt az elérési utat határozza meg, amit a munkamenet sütiben beállít a PHP. Alapértéke /.

- A session.cookie_domain azt a domain értéket határozza meg, amit a PHP a munkamenet sütiben beállít. Alapértéke semmi.

- A session.cache_limiter azt a cache metódust határozza meg, amit a munkamenet oldalakra alkalmazni kell. Lehetséges értékei: none, nocache, private, private_no_expire és public. Alapértéke nocache.

- A session.cache_expire megadja, hogy hány percig legyen aktuális a cache-ben egy munkamenetet használó oldal. Ennek nincs hatása, ha nocache módot választasz. Alapértéke 180.

- A session.use_trans_sid szabályozza, hogy az átlátszó SID hozzáadás be van-e kapcsolva vagy nincs. Ehhez szükséges, hogy a --enable-trans-sid opcióval fordítsd korábban a PHP-t. Alapértéke 1 (engedélyezett).

- Az url_rewriter.tags adja meg, hogy mely HTML elemeket kell átírni, ha a munkamenet azonosítók átlátszó elhelyezése be van kapcsolva. Alapértéke a=href,area=href,frame=src,input=src,form=fakeentry

> Megjegyzés: A munkamenetek támogatása a PHP 4.0 verzióban jelent meg.

Előző | Tartalom | Következő
session_pgsql_status | Fel | session_cache_expire